Diari Oficial de la Generalitat Valenciana


Sumari del DOGV 9866, del 07-06-2024 (2024/5117)

ACORD de 29 de maig de 2024, del Consell de la Sindicatura de Comptes de la Comunitat Valenciana, pel qual s'aprova l'oferta pública d'ocupació de l'any 2024.
--------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/5117


Data del document
:   30-05-2024

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 29 de maig de 2024, del Consell de la Sindicatura de Comptes de la Comunitat Valenciana, pel qual s'aprova l'oferta pública d'ocupació de l'any 2024. [2024/5117]  
L'Estatut de Personal de les Corts ordena que en l'oferta pública d'ocupació es detallen els llocs i les places vacants, dotats pressupostàriament, la cobertura dels quals es considere necessària, amb negociació prèvia amb les organitzacions sindicals (article 61).  
D'altra banda, l'article 59.1 exigeix que, en les ofertes públiques d'ocupació, es reserve a l'efecte de promoció interna almenys un 50 % dels llocs vacants que es convoquen a oposició o concurs oposició. Tenint en compte aquesta regulació, i atés que s'inclouen en l'oferta onze vacants, cal reservar-ne sis al torn de promoció interna.  
  
Pel que fa a la concreció de les places que es reserven al torn de promoció interna, s'han seguit els criteris següents:  
La vacant existent en el grup de places d'auditor o auditora, a fi de donar compliment a l'article 28, paràgraf 4, de les Normes de provisió de llocs de treball de la Sindicatura de Comptes i el barem de mèrits, de 23 de febrer de 2022 (BOCV 230; 04.03.2022), s'ha incorporat al torn de promoció interna.  
Pel que fa a la determinació de les altres cinc places que cal destinar al torn de promoció interna, es reserven places vacants dels grups de places de tècnics o tècniques d'auditoria, tècnics o tècniques de la UASI i tècnics o tècniques de gestió auditora, per ser les categories de places on existeix major possibilitat de promoció interna.  
  
Hi ha crèdit adequat i suficient en el pressupost vigent de la Sindicatura de Comptes de la Comunitat Valenciana per a les places incloses en l'oferta pública d'ocupació corresponent a l'exercici 2024.  
  
En conseqüència, de conformitat amb les disposicions de l'article 19.c de la Llei 6/1985, d'11 de maig, i una vegada realitzada la negociació prèvia amb les organitzacions sindicals presents en la taula de negociació, i vista la proposta del secretari general, el Consell acorda:  
  
1. Aprovar l'oferta pública d'ocupació de 2024 de la Sindicatura, que es concreta en els llocs de treball següents:  
Personal funcionari.  
Es convocaran els procediments selectius corresponents, per mitjà de concurs oposició, a fi de cobrir les vacants següents:  
a) Una vacant d'auditor o auditora. Subgrup A1. Torn de promoció interna.  
b) Dues vacants de tècnics o tècniques d'auditoria. Subgrup A1. Torn de promoció interna.  
c) Una vacant de tècnic o tècnica de la unitat d'auditoria de sistemes d'informació. Subgrup A1. Torn de promoció interna.  
d) Una vacant de cap del departament de documentació, arxiu i biblioteca. Subgrup A1. Torn lliure.  
e) Quatre vacants de tècnics o tècniques de gestió auditora. Subgrup A2. Dues vacants pel torn lliure i dues vacants pel torn de promoció interna.  
f) Una vacant de tècnic o tècnica de gestió de la UASI. Subgrup A2. Torn lliure.  
g) Una vacant de tècnic o tècnica auxiliars d'informàtica. Subgrup C1. Torn lliure.  
En les convocatòries amb dos torns, si queden places sense cobrir en els torns de reserva, les vacants incrementaran el torn lliure.  
Pel que fa a les convocatòries que tenen com a torn únic el de promoció interna, si alguna queda sense cobrir es procedirà a fer-ne una nova convocatòria pel torn lliure.  
2. Publicar el present acord en el BOCV i en el DOGV.  
Aquest acord pot ser impugnat per les persones interessades per mitjà de la interposició d'un recurs contenciós administratiu en el termini de dos mesos comptadors des de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana. No obstant això, podrà interposar-se potestativament recurs de reposició davant el mateix òrgan que ha dictat aquest acord, en el termini d'un mes comptador des de l'endemà de la notificació, o qualsevol altre recurs que s'estime procedent. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 30 de maig de 2024.- El síndic major: Vicent Cucarella Tormo.